वर्षा ऋतु आयी मेघ छाने लगे तो एक रात विक्रमादित्य मल्हार गाने लगे कि वहीं पास से राजकुमारी मनभावनी की सवारी निकल रही थी. जैसे ही राजकुमारी के कानों में विक्रमादित्य के स्वर पड़े वह मुग्ध हो गई. उसने पता किया तो पता चला कि कोई अपंग गा रहा है. राजकुमारी ने ठान लिया कि वह विक्रमादित्य से विवाह करेगी. उसने अपने पिता महाराज के समक्ष अपनी इच्छा को रखा. समझाने पर भी वह टस से मस नहीं हुई तो एक राजा को अपनी बेटी के सामने झुकना पड़ा और उसका विवाह विक्रमादित्य के साथ करवा दिया. रात को विक्रमादित्य को सपने में शनिदेव दिखाई दिये और कहा कि मेरी शक्ति से तुम अब परिचित हो गये होगे. विक्रमादित्य को सारी बातें याद हो आयी और शनिदेव से क्षमा मांगी और कहा हे शनिदेव मुझे आपकी शक्तियों का अच्छे से ज्ञान हो गया है आपसे विनती है कि जैसा मेरे साथ हुआ है ऐसा किसी और के साथ न हो. तब शनिदेव ने कहा कि ठीक है मैं तुम्हारी प्रार्थना स्वीकार करता हूं आज के बाद जो भी मेरे लिये व्रत रखेगा, मेरी पूजा करेगा, चींटियों को आटा खिलायेगा और मेरा ध्यान करते हुए इस कथा को पढ़ेगा या सुनेगा वह सभी कष्टों से मुक्त होगा और उसकी मनोकामनाएं पूर्ण होंगी.